CELEX: 
Language: fi
Date: 2021-06-23 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2019/2144 täydentämisestä vahvistamalla tyyppihyväksyttäessä moottoriajoneuvoja älykkäiden nopeusavustinjärjestelmien osalta ja tyyppihyväksyttäessä näitä järjestelmiä erillisinä teknisinä yksiköinä sovellettavia erityisiä testausmenettelyjä ja teknisiä vaatimuksia koskevat yksityiskohtaiset säännöt sekä kyseisen asetuksen liitteen II muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Euroopan parlamentin ja neuvoston asetuksessa (EU) 2019/2144
                  1
                säädetään, että luokkien M ja N moottoriajoneuvot on varustettava älykkäällä nopeusavustimella (ISA). Vaatimus koskee uusia ajoneuvotyyppejä 6. heinäkuuta 2022 ja kaikkia uusia ajoneuvoja 7. heinäkuuta 2024 alkaen.
            
            
               EU:n teillä kuoli vuonna 2019 lähes 23 000 ihmistä. Liian suuri tai tilanteeseen sopimaton ajonopeus on merkittävä uhka liikenneturvallisuudelle. Arvioiden mukaan 10–15 prosenttia kaikista kolareista ja 30 prosenttia kaikista kuolemaan johtavista kolareista on suoraa seurausta ylinopeudesta tai tilanteeseen sopimattomasta ajonopeudesta.
                  2
                Teknisillä ratkaisuilla, jotka auttavat kuljettajia vähentämään ajonopeutta, on erittäin merkittävä onnettomuuksien seurauksia ja vammoja lieventävä vaikutus.
            
            
               Älykäs nopeusavustin (ISA) on järjestelmä, joka kehottaa ja kannustaa kuljettajaa vähentämään ajonopeutta, jos se ylittää nopeusrajoituksen. Järjestelmä on kuljettajaa avustava toiminto, joka antaa hänelle palautetta kaasupolkimen tai erityisen, tarkoituksenmukaisen ja tehokkaan viestin välityksellä mutta jättää ajoneuvon ajonopeuden aina täysin kuljettajan hallintaan. Kyse on tehokkaasta turvallisuustoimenpiteestä, sillä jo pienikin ajonopeuden pienentäminen auttaa välttämään onnettomuuden tai lieventämään sen seurauksia.
            
            
               Komissiolle on siirretty valta vahvista yksityiskohtaisia sääntöjä, jotka koskevat testausmenettelyjä ja teknisiä vaatimuksia, joita sovelletaan tyyppihyväksyttäessä moottoriajoneuvoja älykkäiden nopeusavustinjärjestelmien osalta ja tyyppihyväksyttäessä näitä järjestelmiä erillisinä teknisinä yksiköinä. Tällä komission delegoidulla asetuksella täydennetään asetusta (EU) 2019/2144 vahvistamalla tällaiset tekniset vaatimukset ja testausmenettelyt.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tätä säädöstä valmistellessaan komissio on kuullut asianmukaisesti jäsenvaltioiden asiantuntijoita ja sidosryhmiä. Ehdotetusta lähestymistavasta keskusteltiin moottoriajoneuvoja käsittelevän työryhmän kokouksissa 8. heinäkuuta, 8. lokakuuta, 9. marraskuuta (ad hoc -kokous) ja 16. joulukuuta 2020 ja 21. huhtikuuta 2021 sekä jäsenvaltioiden asiantuntijaryhmän kokouksissa 18. tammikuuta ja 20. toukokuuta 2021. 
            
            
               Kuulemisessa esitettiin kysymyksiä älykkään nopeusavustimen portaittaisesti annettavan varoitusäänitoiminnon tehokkuudesta (yksi luonnoksessa ehdotetuista neljästä vaihtoehdosta) ja siitä, voisiko se häiritä kuljettajaa todellisissa ajo-olosuhteissa, ISA-järjestelmien tehokkuusvaatimuksien tasosta, joka järjestelmien voi olla erityisen vaikea saavuttaa implisiittisten nopeusrajoitusmerkkien tapauksessa, ja sellaisten ajoneuvojen kohtelusta, joihin on asennettu ennen asetuksen (EU) 2019/2144 hyväksymistä käyttöön otettu ISA-järjestelmä, joka ei ole täysin tämän delegoidun asetuksen teknisten vaatimusten mukainen.
            
            
               Tässä komission delegoidussa asetuksessa pyritään ratkaisemaan kuulemisessa esiin tuodut huolet mahdollisimman pitkälti, ja luonnoksella on EU:n jäsenvaltioiden ja sidosryhmien yleinen tuki.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämän delegoidun säädöksen oikeusperusta on Euroopan parlamentin ja neuvoston asetuksen (EU) 2019/2144 4 artiklan 6 kohta ja 6 artiklan 6 kohta.
            
            
               Älykkäiden nopeusavustimien on annettava kuljettajalle ylinopeudesta asianmukainen ja tehokas viesti. Nykyteknologia tarjoaa viestin antamiseen useita teknisiä vaihtoehtoja. Niitä kaikkia ei kuitenkaan voida käyttää kaikissa moottoriajoneuvoissa (se riippuu moottorista, käyttövoimasta (hybridi), vaihteistosta jne.). Sen vuoksi tässä delegoidussa asetuksessa annetaan ajoneuvonvalmistajille mahdollisuus ottaa ISA-järjestelmänsä perustaksi jokin seuraavista neljästä viestinantomenetelmästä:
            
            
               (1)Tuntohavaintoon perustuva järjestelmä, jossa hyödynnetään polkimeen kohdistettavaa palautusvoimaa:
            
            
               –Kuljettajan jalkaterää työnnetään varovasti ylöspäin sallitun nopeuden ylittyessä. Toiminto auttaa vähentämään ajonopeutta, mutta kuljettaja voi ohittaa sen.
            
            
               (2)Nopeudensäätöön perustuva järjestelmä, jossa hyödynnetään moottorinohjausta:
            
            
               –Käyttövoimaa pienennetään automaattisesti riippumatta siitä, kuinka syvään kuljettaja jalallaan painaa poljinta. Kuljettaja voi ohittaa myös tämän toiminnon helposti.
            
            
               (3)Portaittaisesti annettava varoitusääni:
            
            
               –Ensimmäisessä vaiheessa väläytetään optista varoitusmerkkiä.
            
         
         
            
               –Toisessa vaiheessa annetaan usean sekunnin kuluttua varoitusääni, jos kuljettaja ei reagoi.
            
            
               –Jos kuljettaja jättää näiden varoitusten yhdistelmän huomiotta, molemmat varoitukset lopetetaan.
            
            
               (4)Portaittainen tärinä:
            
            
               –Ensimmäisessä vaiheessa väläytetään optista varoitusmerkkiä. 
            
            
               –Toisessa vaiheessa kaasupoljin alkaa usean sekunnin kuluttua täristä, jos kuljettaja ei reagoi.  
            
            
               –Jos kuljettaja jättää näiden varoitusten yhdistelmän huomiotta, molemmat varoitukset lopetetaan.
            
            
               Vaihtoehtojen toiminnallisista eroista huolimatta katsotaan, että niihin kaikkiin perustuvat ISA-järjestelmät ovat yhtä turvallisia ja tehokkaita. 
            
            
               Perustasoa edustava nopeusrajoitustietojärjestelmä (SLI, joka antaa vain näkyvän varoituksen), joka on joissakin moottoriajoneuvoissa jo nyt käytetty tekninen ratkaisu, on edellä esitettyihin ratkaisuihin verrattuna teholtaan arvioiden mukaan 20 prosenttia heikompi, mikä johtuu siitä, että näkyviä varoituksia jää kuljettajalta huomaamatta. Siksi SLI-järjestelmän ei katsota olevan niin tehokas tai asianmukainen, että sitä voitaisiin tässä asetuksessa esittää ratkaisuna, jota käytettäisiin viestinannon ainoana teknologiana. 
            
            
               Varoitusäänen on sen sijaan osoitettu olevan erittäin tehokas kuljettajan reaktion kannalta, mutta sitä pidetään häiritsevänä. 
            
            
               Häiritsevyys on tärkeä tekijä teknologian valinnassa. Niinpä nyt esitetyssä portaittain annettava varoitusääni -vaihtoehdossa annetaan kussakin ylinopeustapahtumassa ensin häiritsemätön mutta vähemmän tehokas optinen varoitusmerkki ja tarvittaessa sitä tukeva äänimerkki. Äänimerkki on lyhyt, jotta se ei alkaisi ärsyttää. Sen suunnittelussa onkin pyritty vähentämään sen häiritsevyyttä.
            
            
               Tässä vaiheessa ei ole varmaa näyttöä siitä, mikä neljästä ehdotetusta viestinantoteknologiasta olisi merkittävästi muita tehokkaampi tai vähemmän häiritsevä EU:n todellisissa ajo-olosuhteissa. Kaikki käytössä oleva ja arvioitu tutkimus tehokkuudesta ja häiritsevyydestä (myös varoitusäänestä) perustuu lähinnä laboratoriossa tehtyyn simulointiin eikä todellisiin olosuhteisiin, koska EU:n vaatimusten mukaisia ISA-järjestelmiä aletaan käyttää moottoriajoneuvoissa vasta nyt. 
            
            
               ISA-järjestelmien käyttämien eri menetelmien tehokkuutta ja luotettavuutta on arvioitava sitten, kun markkinoille on saatettu riittävä määrä niillä varustettuja moottoriajoneuvoja ja niistä on saatu kokemuksia todellisessa ajossa. Lisäksi on tärkeää, että ISA-järjestelmien toimivuus arvioidaan tässä komission delegoidussa asetuksessa vahvistettujen menettelyjen perusteella mahdollisimman pian ja että teknisiä vaatimuksia muutetaan tarvittaessa. Asetuksen mukaan komissio arvioi ISA-järjestelmien toimivuutta 31. joulukuuta 2025 mennessä (eli jo ennen asetuksen (EU) 2019/2144 14 artiklassa säädettyä yleistä uudelleentarkastelua, jonka määräaika on heinäkuu 2027). Arviointi perustuu ajoneuvonvalmistajien ja EU:n jäsenvaltioiden hyväksyntäviranomaisten toimittamiin tietoihin.
            
            
               ISA-järjestelmien tyyppihyväksyntätestauksen ja validoinnin suorittamista varten tämän asetuksen liitteissä esitetään  maakohtainen liikennemerkkiluettelo. 
            
            
               Tämän komission delegoidun asetuksen säännöksiä sovelletaan asetuksen (EU) 2019/2144 soveltamispäivästä.
            
            
               Tällä komission delegoidulla asetuksella myös muutetaan asetuksen (EU) 2019/2144 liitettä II lisäämällä siihen viittaus säädökseen, jossa vahvistetaan älykkäitä nopeusavustimia koskevat erityiset vaatimukset.
            
            
               KOMISSION DELEGOITU ASETUS (EU) …/…,
            
            
               annettu 23.6.2021,
            
            
               Euroopan parlamentin ja neuvoston asetuksen (EU) 2019/2144 täydentämisestä vahvistamalla tyyppihyväksyttäessä moottoriajoneuvoja älykkäiden nopeusavustinjärjestelmien osalta ja tyyppihyväksyttäessä näitä järjestelmiä erillisinä teknisinä yksiköinä sovellettavia erityisiä testausmenettelyjä ja teknisiä vaatimuksia koskevat yksityiskohtaiset säännöt sekä kyseisen asetuksen liitteen II muuttamisesta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon moottoriajoneuvojen ja niiden perävaunujen sekä näihin ajoneuvoihin tarkoitettujen järjestelmien, komponenttien ja erillisten teknisten yksiköiden tyyppihyväksyntävaatimuksista niiden yleisen turvallisuuden ja ajoneuvon matkustajien ja loukkaantumiselle alttiiden tienkäyttäjien suojelun osalta, Euroopan parlamentin ja neuvoston asetuksen (EU) 2018/858 muuttamisesta ja Euroopan parlamentin ja neuvoston asetusten (EY) N:o 78/2009, (EY) N:o 79/2009 ja (EY) N:o 661/2009 sekä komission asetusten (EY) N:o 631/2009, (EU) N:o 406/2010, (EU) N:o 672/2010, (EU) N:o 1003/2010, (EU) N:o 1005/2010, (EU) N:o 1008/2010, (EU) N:o 1009/2010, (EU) N:o 19/2011, (EU) N:o 109/2011, (EU) N:o 458/2011, (EU) N:o 65/2012, (EU) N:o 130/2012, (EU) N:o 347/2012, (EU) N:o 351/2012, (EU) N:o 1230/2012 ja (EU) 2015/166 kumoamisesta 27 päivänä marraskuuta 2019 annetun Euroopan parlamentin ja neuvoston asetuksen (EU) 2019/2144
                  3
                ja erityisesti sen 4 artiklan 6 kohdan ja 6 artiklan 6 kohdan,
            
            
               sekä katsoo seuraavaa:
            
            
               (1)Asetuksen (EU) 2019/2144 6 artiklassa säädetään, että luokkien M ja N moottoriajoneuvot on varustettava tietyillä kehittyneillä ajoneuvojärjestelmillä, mukaan luettuna älykäs nopeusavustin, jäljempänä ’ISA-järjestelmä’. Asetuksen (EU) 2019/2144 liitteessä II vahvistetaan perusvaatimukset, joita sovelletaan moottoriajoneuvojen tyyppihyväksyntään ISA-järjestelmien osalta.
            
            
               (2)On tarpeen vahvistaa yksityiskohtaiset säännöt, jotka koskevat testausmenettelyjä ja teknisiä vaatimuksia, joita sovelletaan tyyppihyväksyttäessä moottoriajoneuvoja ISA-järjestelmien osalta ja tyyppihyväksyttäessä näitä järjestelmiä erillisinä teknisinä yksiköinä. 
            
            
               (3)Asetuksen (EU) 2019/2144 3 artiklan 3 kohdan mukaan ISA-järjestelmä on järjestelmä, joka auttaa kuljettajaa pitämään yllä tieympäristöön sopivaa nopeutta antamalla tälle erityisen ja tarkoituksenmukaisen viestin. ISA-järjestelmän perustana olevaa viestinantomenetelmää varten on tällä hetkellä tarjolla useita teknisiä vaihtoehtoja. Teknisten ominaispiirteidensä vuoksi niitä kaikkia ei kuitenkaan voida käyttää kaikissa moottoriajoneuvoissa. Sen vuoksi on tarpeen määritellä viestinantomenetelmät, joita toiminnallisista eroistaan huolimatta voidaan pitää yhtä turvallisina ja tehokkaina. On asianmukaista määritellä useita viestinantomenetelmiä ja antaa valmistajille mahdollisuus valita ISA-järjestelmänsä perustaksi mikä tahansa niistä.
            
            
               (4)ISA-järjestelmä voi hyödyntää erilaisia syöttötietoja, kuten kameran kuvaa, karttatietoja ja koneoppimista. Reaalimaailman eksplisiittisten numeroilla merkittyjen nopeusrajoitusmerkkien olisi kuitenkin aina oltava etusijalla kaikkiin muihin käytettävissä oleviin ajoneuvon sisäisiin tietoihin nähden.
            
            
               (5)ISA-järjestelmien teknisten valmiuksien testaamiseksi on tarpeen laatia luettelo kussakin jäsenvaltiossa käytetyistä liikennemerkeistä. Luettelossa olevia tietoja olisi käytettävä tyyppihyväksynnässä, sanotun kuitenkaan rajoittamatta asianomaisten kansallisten liikennesääntöjen soveltamista.
            
            
               (6)ISA-järjestelmien saama tieto sallituista nopeuksista ei välttämättä ole yksiselitteistä, mikä voi johtua puuttuvista, ilkivaltaisesti tai muutoin vahingoitetuista tai muutelluista tai väärin sijoitetuista liikennemerkeistä, huonosta säästä taikka epäyhdenmukaisista, monimutkaisista tai implisiittisistä nopeusrajoituksista. Perusperiaatteena olisikin oltava, että vastuu liikennesääntöjen noudattamisesta on aina kuljettajalla ja että ISA-järjestelmä on kuljettajaa avustava järjestelmä, joka parhaansa mukaan antaa kuljettajalle varoituksen, kun se on mahdollista ja tarkoituksenmukaista. 
            
            
               (7)ISA-järjestelmää koskevien testausmenetelmien ja teknisten vaatimusten olisi innovatiivisten ratkaisujen mahdollistamiseksi oltava mahdollisimman pitkälti teknologianeutraaleja ja suorituskykyperusteisia.
            
            
               (8)ISA-järjestelmää koskevilla testausmenetelmillä ja teknisillä vaatimuksilla olisi myös varmistettava, että järjestelmä ei ylitä keskivertokuljettajan kykyä tulkita ja ymmärtää kulloisiakin nopeusrajoituksiin liittyviä tietoja. ISA-järjestelmiltä ei pitäisi vaatia autonomisen ajamisen edellyttämiä valmiuksia vaan vain kykyä toimia kuljettajan apuna.
            
            
               (9)ISA-järjestelmien eri viestinantomenetelmien ja ohjaustoimintojen tehokkuutta voidaan arvioida todellisissa ajo-olosuhteissa vasta sitten, kun niillä varustettuja moottoriajoneuvoja on saatavana markkinoilla merkittäviä määriä. Toisaalta on tärkeää, että tämän asetuksen mukaisiin eri viestinantomenetelmiin perustuvien ISA-järjestelmien toimivuutta arvioidaan viipymättä ja viimeistään 31 päivänä joulukuuta 2025, jotta ISA-järjestelmien liikenneturvallisuutta parantava potentiaali saadaan hyödynnettyä kokonaan. Tarvittavan teknologian ja todelliseen ajamiseen liittyvän kokemuksen odotetaan olevan käytettävissä heinäkuuhun 2024 mennessä eli selvästi ennen asetuksen (EU) 2019/2144 14 artiklassa säädettyä yleisen uudelleenarvioinnin määräaikaa. Jotta komissio voisi arvioida tässä asetuksessa säädettyjen viestinantomenetelmien toimivuutta mahdollisimman varhaisessa vaiheessa, on tarpeen edellyttää, että valmistajat toimittavat asiaankuuluvat tiedot tyyppihyväksynnän myöntäneelle hyväksyntäviranomaiselle ja että hyväksyntäviranomaiset kokoavat nämä tiedot ja toimittavat ne komissiolle.
            
            
               (10)ISA-järjestelmien toimivuuden arvioimista varten kerättävien ja toimitettavien todellisissa ajo-olosuhteissa ajamista koskevien tietojen olisi oltava yleisluonteisia, eivätkä ne saisi olla kytköksissä yksittäiseen moottoriajoneuvoon tai kuljettajaan. Valmistajat voivat käyttää tietojen keräämiseen mitä tahansa käytettävissä olevaa menettelyä, esimerkiksi testiajoneuvokantaa tai loppukäyttäjien kanssa suoraan tehtäviä sopimuksia, joihin tarvitaan käyttäjän nimenomainen suostumus unionin tietosuojalainsäädännön
                  4
                mukaisesti. Komission olisi tuettava tätä prosessia antamalla tarvittaessa tietojen keräämiseen, sisältöön, rakenteeseen ja toimittamiseen liittyviä ohjeita.
            
            
               (11)Jotta voitaisiin mahdollisimman pitkälti välttää kuljettajien häiritsemistä ja kuormittamista väärillä varoituksilla, joita laadultaan toivomisen varaa jättävät järjestelmät antavat todellisissa olosuhteissa, on syytä varmistaa, että ajoneuvonvalmistajat käyttävät ajoneuvokannassa asianmukaista teknologiaa ja että valmistajat tarjoavat järjestelmäpäivitykset ajoneuvon käyttöiän suhteen kohtuullisen ajan rajoittamattomasti ja vaivatta saataville silloin kun se on asianmukaista ja tarpeellista.
            
            
               (12)ISA-järjestelmät voivat käyttää karttatietoja sen varmistamiseen, että ne toimivat asianmukaisesti todellisissa ajo-olosuhteissa. Karttatiedoilta ei pitäisi kuitenkaan edellyttää sellaista yksityiskohtaisuutta ja laatua, että ne mahdollistaisivat risteyskohtaisen reittiopastuksen, vaan riittävänä voitaisiin pitää jo sitä, että ne sisältävät kaupunkien ja niiden ulkopuolisten alueiden sekä keskeisten moottoriliikenne- ja moottoriteiden koordinaatit.
            
            
               (13)Jäsenvaltioita kehotetaan auttamaan ISA-järjestelmiä toimimaan paremmin todellisissa ajo-olosuhteissa huolehtimalla siitä, että katujen ja teiden varsille sijoitetaan asianmukaisesti eksplisiittisiä numeroilla merkittyjä nopeusrajoitusmerkkejä ja että kaikki nopeusrajoitusalueet sekä moottoriliikenne- ja moottoritiet merkitään selvästi alkamis- ja päättymismerkeillä. Kuljettajan on joissakin tapauksessa vaikea hahmottaa katujen tai teiden risteämistä ja yhtymistä, ja niiden tulkitseminen on vaikeaa myös ISA-järjestelmissä käytettäville teknologioille. Tällaisiin paikkoihin täytyykin sijoittaa eksplisiittiset numeroilla merkityt tai implisiittiset numeroilla merkityt tai numeroilla merkitsemättömät nopeusrajoitusmerkit, jotta unionissa liikkuviin moottoriajoneuvoihin asennetut ISA-järjestelmät pystyvät toimimaan johdonmukaisesti.
            
            
               (14)On kuitenkin selvää, että järjestelmiä, joissa yhdistetään kamerajärjestelmän, maailmanlaajuisen satelliittinavigointijärjestelmän (GNSS) ja ajantasaisten digitaalisten karttojen käyttö, pidetään edistyneimpinä järjestelminä, joiden suorituskyky ja luotettavuus todellisissa olosuhteissa on paras.
            
            
               (15)Asetuksen (EU) 2019/2144 liitteen II taulukossa, jossa luetellaan kyseisen asetuksen 4 artiklan 5 kohdassa ja 5 artiklan 3 kohdassa tarkoitetut vaatimukset, ei ole älykkäitä nopeusavustimia koskevaa säädösviittausta. Siksi kyseiseen liitteeseen olisi lisättävä viittaus tähän asetukseen. 
            
            
               (16)Asetusta (EU) 2019/2144 olisi sen vuoksi muutettava.
            
            
               (17)Koska asetusta (EU) 2019/2144 sovelletaan 6 päivästä heinäkuuta 2022, tätä asetusta olisi sovellettava samasta päivästä.
            
         
         
            
               (18)Tämän asetuksen säännökset liittyvät läheisesti toisiinsa, sillä niissä käsitellään sääntöjä, jotka koskevat testausmenettelyjä ja teknisiä vaatimuksia, joita sovelletaan tyyppihyväksyttäessä moottoriajoneuvoja älykkäiden nopeusavustinjärjestelmien osalta ja tyyppihyväksyttäessä näitä järjestelmiä erillisinä teknisinä yksiköinä. Tässä asetuksessa vahvistettujen sääntöjen vuoksi on tarpeen sisällyttää asetuksen (EU) 2019/2144 liitteeseen II viittaus tähän asetukseen. Sen vuoksi nämä säännökset tulisi antaa yhdessä ja samassa delegoidussa asetuksessa,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Testausmenettelyt ja tekniset vaatimukset, joita sovelletaan ajoneuvon tyyppihyväksyntään älykkäiden nopeusavustimien osalta 
            
            
               Ajoneuvon tyyppihyväksyntä älykkäiden nopeusavustimien osalta edellyttää, että ajoneuvon osalta noudatetaan liitteessä I vahvistettuja testausmenettelyjä ja teknisiä vaatimuksia.
            
            
               2 artikla
            
            
               Testausmenettelyt ja tekniset vaatimukset, joita sovelletaan älykkään nopeusavustimen tyyppihyväksyntään erillisenä teknisenä yksikkönä
            
            
               Älykkään nopeusavustimen tyyppihyväksyntä erillisenä teknisenä yksikkönä edellyttää, että järjestelmän osalta noudatetaan liitteessä I vahvistettuja testausmenettelyjä ja teknisiä vaatimuksia.
            
            
               3 artikla
            
            
               Liikennemerkkiluettelo
            
            
               Liitteessä II esitetään kussakin jäsenvaltiossa käytettävien nopeusrajoitusmerkkien luettelo, jonka perusteella tyyppihyväksyntäviranomaisten ja tutkimuslaitosten on arvioitava älykkäiden nopeusavustimien suorituskyky tämän asetuksen mukaisesti.
            
            
               4 artikla
            
            
               Tiedot älykkäiden nopeusavustimien käytöstä
            
            
               1. Ajoneuvonvalmistajien on toimitettava tähän asetukseen perustuvia tyyppihyväksyntiä myöntäville hyväksyntäviranomaisille seuraavat tiedot:
            
            
               (a)älykäs nopeusavustin käytössä ja pois käytöstä ajettujen aikojen tai matkojen keskinäinen suhde
            
            
               (b)tunnistettujen nopeusrajoitusten mukaisesti ja ne ylittäen ajettujen aikojen tai matkojen keskinäinen suhde
            
            
               (c)keskimääräinen aika siitä, kun kuljettaja kytkee älykkään nopeusavustimen käyttöön, siihen kun hän mahdollisesti kytkee sen pois käytöstä.
            
            
               Edellä a alakohdassa tarkoitetut tiedot on toimitettava erikseen portaittaisen varoitusäänitoiminnon, portaittaisen tärinävaroitustoiminnon, tuntohavaintoon perustuvan viestin ja nopeudensäätötoiminnon osalta.
            
            
            
               2. Hyväksyntäviranomaisten on koottava 1 kohdan mukaisesti saadut tiedot yhteen ja toimitettava ne komissiolle 7 päivänä heinäkuuta 2024 ja sen jälkeen vähintään kuuden kuukauden välein kahden vuoden ajan.
            
         
         
            
               5 artikla
            
            
               Asetuksen (EU) 2019/2144 muuttaminen
            
            
               Muutetaan asetuksen (EU) 2019/2144 liite II tämän asetuksen liitteen III mukaisesti.
            
            
               6 artikla
            
            
               Voimaantulo ja soveltaminen
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 6 päivästä heinäkuuta 2022.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 23.6.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 325, 16.12.2019, s. 1.
               
               
                  
                     (2)
                  
                        Ks. https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf.
               
               
                  
                     (3)
                  
                        EUVL L 325, 16.12.2019, s. 1. 
               
               
                  
                     (4)
                  
                        Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (
                  
                     EUVL L 119, 4.5.2016, s. 1
                  
                  ).